text: Ud med Black Friday - ind med Green Friday
  24 november 2017 kl. 19.09
  I Esbjerg kunne man fredag komme til Green Friday - det er ikke for at være imod Black Friday, men bare for genbrug.
  I Esbjerg kunne man fredag både komme til Black Friday og Green Friday. Black Friday har de seneste år gjort indtog i Danmark, som en dag med masser af tilbud, især i onlinebutikkerne. I år kunne man så også gå til Green Friday, hvor man i stedet for at købe nyt kunne bytte til brugt.
  Det grønne byttemarked finder sted i X-perimentet, som er et privat kulturhus, som ligger tæt på gågaden med de mange tilbud.
  - Vi har så mange ting i overskud, som vi ikke ved, hvad vi skal gøre af, og som andre kan få glæde af. Så kan vi lige så godt bruge anledningen til at sætte fokus på de ting, vi gerne vil af med, hvad enten vi skal købe nyt i dag eller ej, siger Mia Lyberth, som står bag arrangementet.
  Hun gør opmærksom på, at det ikke er en protest mod Black Friday, men at hun bare gerne vil vise, at man også godt kan være for genbrug på sådan en dag.
  